b'\n_START_ARTICLE_\nDala konj\n_START_PARAGRAPH_\nDala konj ili Dalekarlijski konj (\xc5\xa1vedski: dalah\xc3\xa4st) je drveni ukrasni konj iz \xc5\xa0vedske. Jedan je od naj\xc4\x8de\xc5\xa1\xc4\x87ih simbola \xc5\xa0vedske, a posebno tradicionalne \xc5\xa1vedske selja\xc4\x8dke kulture._NEWLINE_Karakteristi\xc4\x8dan je za \xc5\xa1vedsku pokrajinu Dalarnu. Tradicionalno je oslikan crvenom bojom s bijelim i plavim uzorcima. U novije vrijeme, javlja se i u drugim bojama._NEWLINE_Dala konj proizvodi se od 1623. godine kao nusproizvod u proizvodnji namje\xc5\xa1taja i slu\xc5\xbei kao ukrasna igra\xc4\x8dka u domovima. Vrlo lijepi dala konji visoke kvalitete proizvodili su se u kasnom 19. stolje\xc4\x87u i po\xc4\x8detkom 20. stolje\xc4\x87a u mjestima Risa, Bergkarl\xc3\xa5s i Vattn\xc3\xa4s u pokrajini Dalarni._NEWLINE_Predstavljao je \xc5\xa0vedsku na EXPO-u u Parizu 1937. i na Svjetskoj izlo\xc5\xbebi u New Yorku 1939. i od tada je simbol zemlje te se po\xc4\x8deo proizvoditi u ve\xc4\x87im koli\xc4\x8dinama. Tri metra visoka skulptura dala konja bila je tada izlo\xc5\xbeena u New Yorku. I danas se nalazi nekoliko skulptura dala konja u SAD-u, a najve\xc4\x87a takva skulptura na svijetu nalazi se u op\xc4\x87ini Avesta u \xc5\xa0vedskoj. Visoka je 13 metara i te\xc5\xbei 67 tona.'